b'\n_START_ARTICLE_\nChagrin\n_START_PARAGRAPH_\nChagrin (tyrkisk: saghir, dansk: ~ ryg), er en slags l\xc3\xa6der med en s\xc3\xa6rlig narv, der fremstilles i Astrakhan, Konstantinopel, Persien og flere steder af de omhyggeligt rensede rygstykker af \xc3\xa6sels- og hestehuder, der i udbl\xc3\xb8dt tilstand udsp\xc3\xa6ndes i en ramme, l\xc3\xa6gges p\xc3\xa5 jorden med k\xc3\xb8dsiden nedad og bestr\xc3\xb8s med de sm\xc3\xa5, meget h\xc3\xa5rde fr\xc3\xb8 af en art m\xc3\xa6lde, Chenopodium album, der tr\xc3\xa6des eller valses ned i skindene, som derefter t\xc3\xb8rres, og de fastsiddende fr\xc3\xb8 udbankes, eller de falder ud ved den efterf\xc3\xb8lgende udbl\xc3\xb8dning; de oph\xc3\xb8jede dele imellem indtrykkene af fr\xc3\xb8ene skrabes bort med en kniv._NEWLINE_N\xc3\xa5r skindene derefter udbl\xc3\xb8des, vil de dele, der har v\xc3\xa6ret trykket ned af fr\xc3\xb8ene, bulne st\xc3\xa6rkere ud end de afskrabede, tynde dele, hvorved der opst\xc3\xa5r en m\xc3\xa6ngde sm\xc3\xa5 nopper, der holder sig ved den derp\xc3\xa5 f\xc3\xb8lgende garvning._NEWLINE_Chagrin farves oftest m\xc3\xb8rkegr\xc3\xb8nt med kobbersalte, men findes ogs\xc3\xa5 i andre farver; det benyttes mest p\xc3\xa5 produktionsstederne til skeder, selet\xc3\xb8j og andet._NEWLINE_Hvad der her g\xc3\xa5r under navn af chagrin, fremstilles ved at behandle forskellige slags skind med ophedede, p\xc3\xa5 passende m\xc3\xa5de graverede kobbervalser eller presser; men s\xc3\xa5dant chagrin er ikke n\xc3\xa6r s\xc3\xa5 st\xc3\xa6rkt som det \xc3\xa6gte og skaller let af. P\xc3\xa5 denne m\xc3\xa5de fremstilles ogs\xc3\xa5 chagrinpapir, der is\xc3\xa6r benyttes til bogbind. Chagrin benyttes ogs\xc3\xa5 som ben\xc3\xa6vnelse for en slags nopret silket\xc3\xb8j._NEWLINE_Chagrin kalder man endvidere de faste dele, som findes p\xc3\xa5 huden hos tv\xc3\xa6rmundede fisk (hajer og rokker). De best\xc3\xa5r af dentin, bekl\xc3\xa6dt med et lag emalje og er derfor overordentlig h\xc3\xa5rde. Den ru chagrin af den almindelige pighaj og andre hajer kan benyttes af snedkere og drejere til at polere tr\xc3\xa6, elfenben og metaller, og japanerne anvender det noprede skind, (galuchat) af visse rokker til bekl\xc3\xa6dning af h\xc3\xa6ftet p\xc3\xa5 knive og sv\xc3\xa6rd, til skeder osv._NEWLINE_Den franske forfatter Honor\xc3\xa9 de Balzac har skrevet romanen "Chagrinskindet" (1831). Den er oversat til dansk.'